《断石村秋社作》
明代·程敏政

秋水崩沙拥断堤，午风吹树忽闻鸡。吟身正喜轻如叶，社饮何妨醉似泥。

菜圃引篱斜作径，菱塘分渌下通溪。呼船直抵澄潭下，细扫苍崖读旧题。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。